iPhone val uit top-3 met verkope | Netwerk24
Deur Petrus Malherbe 04 November 2020 14:29
Apple moes in die drie maande tot einde September die knie teenoor nóg 'n Chinese mededinger buig.
Die Amerikaanse tegnologiereus is nou die wêreld se vierde grootste verkoper van slimfone. Xiaomi het Apple in die derde kwartaal verbygesteek en is nou in die derde posisie wat verkope betref.
Meer as 47 miljoen van Xiaomi se slimfone is in die kwartaal verkoop, wys data van die navorsingsfirma Canalys. Dit is 'n massiewe 45% meer as dieselfde kwartaal verlede jaar.
Daarteenoor het Apple se verkope met 1% tot 43,2 miljoen gedaal.
Dit is toeskryfbaar aan die feit dat hy nie sy jongste vlagskipfoon, die iPhone 12, binne die kwartaal onder oorsig uitgereik het nie. Dié foon is vroeg in Oktober bekend gestel.
Samsung behou sy dominante posisie in die internasionale mark vir selfone.
Die maatskappy het meer as 80 miljoen toestelle in die derde kwartaal van die hand gesit.
Dit is 'n aansienlike verbetering teenoor die vorige kwartaal toe selfoonverkope wêreldwyd met nagenoeg 20% gedaal het weens die koronaviruspandemie.
Daar is tussen Julie en September 348 miljoen selfone wêreldwyd verkoop. In die voorafgaande drie maande was dit 294,7 miljoen.
Vivo, nog 'n Chinese slimfoonvervaardiger, het self 'n stewige toename in verkope in die derde kwartaal gesien. Sy verkope is 6% hoër op jaargrondslag. Vivo is nou die vyfde grootste vervaardiger wat verkope betref.
Die iPhone SE wat vroeër vanjaar bekend gestel is. Foto: Reuters
Die beleërde Huawei se verkope het met 'n aansienlike 23% tot 51,7 miljoen toestelle gedaal, maar hy is steeds in die tweede posisie wat verkope betref.
Die daling kan deels toegeskryf word aan laer produksie (Huawei het 'n tekort aan sekere noodsaaklike onderdele vir sy fone) sowel as 'n verbruikersmark wat nie toestelle wil hê sonder toegang tot Google se dienste nie.
Weens 'n verreikende Amerikaanse verbod mag Huawei tans nie onderdele, insluitende skyfies, vir sy slimfone van maatskappye daar aanskaf nie. Hy mag kragtens die verbod ook nie Google se produkte en dienste op sy toestelle installeer nie.
In China maak die gebrek aan Google nie soveel saak nie (dit word reeds jare lank daar verbied), maar elders in die wêreld is dit 'n sleutelfaktor vir waarom verbruikers nou kies om eerder 'n ander handelsmerk as Huawei aan te skaf.
Met groot dele van die wêreld wat weer in 'n staat van inperking gaan, is die verwagting dat selfoonverkope in die vierde kwartaal verder sal daal.